Saraj u Ħagar U Saraj, mart Abram, ma wilditlux tfal; u kellha qaddejja Eġizzjana jisimha Ħagar. U Saraj qalet lil Abram: "Ara, il-Mulej ma tanix li niled. Ersaq lejn il-qaddejja tiegħi, forsi jkolli tfal minnha." U Abram sama' minn kliem Saraj. U Saraj mart Abram qabdet lil Ħagar, il-qaddejja Eġizzjana tagħha, għaxar snin wara li Abram kien ilu jgħammar f'Kangħan, u tatha lil Abram żewġha b'martu. U Abram resaq lejn Ħagar, u din tqalet, u malli ntebħet li tqalet, lil sidtha ma stmathiex aktar. U Saraj qalet lil Abram: "Int taħti għal għajbi! Jiena tajtek il-qaddejja tiegħi fi ħdanek, u issa, għax rat li tqalet, mhijiex tistmani aktar. Ħa jagħmel ħaqq il-Mulej bejni u bejnek!" U Abram wieġeb lil Saraj: "Ara l-qaddejja tiegħek f'idejk, agħmlilha li jidhirlek li hu sewwa." U Saraj għakksitha, u l-oħra ħarbet minn quddiem għajnejha. U sabha l-anġlu tal-Mulej ħdejn għajn tal-ilma fid-deżert, l-għajn li hemm fit-triq ta' Sur. U qalilha: "Ħagar, qaddejja ta' Saraj, mnejn ġejja, u fejn int sejra?" U hi wieġbet: "Jiena ħrabt minn quddiem sidti Saraj." U weġibha l-anġlu tal-Mulej: "Erġa' lura lejn sidtek, u oqgħod għaliha." U żied jgħidilha l-anġlu tal-Mulej: "Jien inkattar fuq li nkattar lil nislek, u ma jingħaddx għall-kotra." U kompla jgħidilha l-anġlu tal-Mulej: "Arak, int tqila u tiled iben, u ssejjaħlu Ismagħel. Għax il-Mulej sama' b'hemmek. U hu jkun bniedem bħal ħmar selvaġġ, idu kontra kulħadd, u id kulħadd kontrih, u kontra ħutu kollha jgħammar." Imbagħad hi semmiet il-Mulej li kien kellimha: "Int El-roj, Alla li tħalli 'l min jarak." Għax qalet: "Ma rajtux jien, u bqajt ħajja wara li rajtu ?" U għalhekk sejħet dak il-bir, Bir-laħaj-roj, il-bir li hemm bejn Kades u Bered. U Ħagar wildet iben lil Abram, u Abram semma t-tifel li wilditlu Ħagar Ismagħel. U Abram kellu sitta u tmenin sena meta Ħagar wilditlu lil Ismagħel.